Efter en økonomisk håndsrækning fra kommunen på 50.000 til en coach-uddannelse og et kørekort kom Thomas Tveding endelig i job.

Det samme var tilfældet for Anne-Mette Kjølby, der kunne vinke farvel til tilværelsen som kontanthjælpsmodtager, da hun fik 50.000 kroner til at åbne en blomsterbutik.

Og det var netop det, der var intentionen bag Aarhus Kommune og Veluxfondens projekt ”Langtidsledige tager teten”, der siden 2017 har givet i alt 4.083.685 kroner til 97 langtidsledige.

Indtil videre er 32 af de i alt 97 langtidsledige deltagere i projektet kommet i arbejde. Aarhus Kommune vil evaluere forsøget løbende.

Men hvad har de ledige egentlig brugt pengene på?

Frie rammer

Mange har ønsket at starte egen virksomhed, og der er også en del af forsøgets deltagere, der har søgt om penge til at erhverve eller generhverve kørekort, fortæller specialkonsulent i Aarhus Kommune, Anne Marie Frederiksen.

Ifølge hende har de 97 langtidsledige langt hen ad vejen fået lov til at bestemme, hvor meget, de skulle have bevilget, og hvad pengene skulle bruges til.

- De har generelt haft meget frie rammer, så længe det har været indenfor rimelighedens grænser - og så længe borgerne har kunnet argumentere for, at det er en indsats, der kan bringe dem videre, siger Anne Marie Frederiksen, som ikke mindes, at der nogen af de 97 borgere, der har fået nej til en bevilling.

- I projektet har det ikke fyldt ret meget, hvad der ikke kunne lade sig gøre, lyder det.

Den gennemsnitlige bevillingsstørrelse ligger på 42.100 kroner per borger. Nogle har søgt om mindre end 20.000, mens andre har ønsket at få alle 50.000 kroner til at realisere deres personlige beskæftigelsesindsats under projektet.

Fem eksempler

Fra et overblik over udbetalinger, der er lavet i forbindelse med "Langtidsledige tager teten", er det tydeligt, at bevillingerne spænder bredt.

Her er fem eksempler:

En borger, der har ønsket at blive opkvalificeret indenfor marketing og e-handel, har fået 13.297,75 kroner til opkvalificering, computer og software.

En anden borger, der har ønsket at starte som selvstændig fitnesscoach og sælger af kosttilskud, har fået en bevilling på 43.195 til uddannelse som certificeret personlig fitnesstræner og markedsføring.

14.080 kroner har kommunen givet en borger, der fandt det vanskeligt at søge arbejde langt væk. Vedkommende ville gerne være uafhængig af offentlig transport, og derfor skulle pengene gå til et kørekort.

En borger, der gerne ville have det bedre helbredsmæssigt og socialt, har i forbindelse med projektet fået bevilget penge til at få skiftet kviksølvfyldninger i tænderne. Desuden ønskede han en ny computer, så han ved projektansættelser kunne fremstå mere professionel. Borgeren fik 22.000 kroner.

Og så har en borger også fået midler for i alt 43.500 kroner til fitnessudstyr og udgifter til befordringsmidler første år, der skulle gøre det lettere at genoptræne hjemme og dermed fastholde arbejde.

Spændende forsøg

Arbejdsmarkedsforsker og professor ved Aalborg Universitet, Thomas Bredgaard, finder kommunen og Veluxfondens projekt yderst interessant.

- Det går imod det, der normalt er tendensen på beskæftigelsesområdet, hvor man ofte ser, at der bliver stillet høje krav og også uddelt sanktioner, hvis borgeren ikke lever op til systemets krav, siger han og tilføjer: